FC Schalke 04

FC Schalke 04 is 'n sportklub uit Gelsenkirchen in die deelstaat Noord-Rynland-Wesfale in Duitsland, veral bekend vir sy sokkerafdeling. Schalke is 'n stadsdeel van Gelsenkirchen. Naas sokker het die klub ook afdelings vir basketbal, handbal, tafeltennis en atletiek. 
Schalke het baie mededinging met die nabye span Borussia Dortmund. Hierdie derby staan bekend as die Revierderby en is een van die strafste derbies in die wêreld.

Geskiedenis 
FC Schalke 04 is op 4 Mei 1904 gestig deur 'n paar jeugdige mynwerkers, destyds onder die naam Westfalia Schalke. Die klub se kleure was aanvanklik rooi-geel. In 1912 is daar met die gimnastiekklub Schalker Turnverein 1877 saamgesmelt en is die voormalige arbeidersklub toegelaat om aan te sluit by die DFB. In 1915 het die twee klubs se weë weer geskei en is die sokkerklub hervestig as SV Westfalia Schalke, maar in 1919 het die twee weer bymekaargekom as Turn- und Sportverein Schalke 1877. In 1924 het die sokkerafdeling weer afgestig en die naam FC Schalke 04 aangeneem, asook die huidige blou en wit klubkleure.
 
Die klub het in 1927 die eerste keer die uitspeelwedstryde om die nasionale titel gehaal. Teen hierdie tyd het die klub reeds 'n baie groot aanhang geniet en in 1928 is die naam FC Gelsenkirchen-Schalke 04 aangeneem en is 'n nuwe tuisveld, die Glückauf-Kampfbahn, in gebruik geneem. In 1930 is die klub vir byna 6 maande geskors nadat die wedstrydfooie wat aan spelers betaal is die vasgestelde perke oorskry het, maar dit het geensins die klub se gewildheid laat taan nie: In die eerste wedstryd na die skorsing, teen Fortuna Düsseldorf, in Junie 1931, het 70,000 toeskouers na die klub se tuisveld gestroom.

Met die herorganisasie van die Duitse sokkerstruktuur tydens die Derde Ryk in 1933 is Schalke by die Gauliga Wesfale ingedeel en het die klub se goue era gevolg: Die klub het sy eerste Duitse titel in 1934 gewen en tussen 1933 en 1942 in 14 van die 18 nasionale eindstryde gespeel (10 om die Duitse kampioenskap en 8 om die Tschammerpokal). Tussen 1933 en 1945 het Schalke 'n ongelooflike rekord gehandhaaf deur 162 uit 189 Gauligawedstryde te wen, in 21 gelykop te speel en slegs 6 te verloor. Tussen 1935 en 1939 het hulle nie 'n enkele ligawedstryd verloor nie. Die klub se dominansie van Duitse sokker is deur die Nazi-regering as propaganda gebruik deur hulle as voorbeeld van die "nuwe" Duitsland voor te hou.

Na die Tweede Wêreldoorlog was die klub nie meer so suksesvol nie. Die klub het nog een keer die Duitse titel gewen (in 1958, waar Hamburger SV met 3-0 in die eindstryd verslaan is). In 1963 het Schalke toegang verdien tot die nuutgestigde Bundesliga. Die eerste jare in die Bundesliga was egter moeilik. In 1965 kon Schalke slegs relegasie vryspring omdat die kompetisie toe uitgebrei is na agtien spanne en oorwinnings in die uitspeelwedstryde behaal is teen Karlsruher SC en Hertha BSC Berlyn. Verder is Schalke by die Bundesliga omkoopskandaal van 1971 betrek.

Stadion 
Schalke 04 het sedert 1928 sy tuiswedstryde in die legendariese Glückauf-Kampfbahn gespeel. In 1973 verhuis die klub na die Parkstadion, wat gebou was vir die 1974 Sokkerwêreldbeker.

Sedert 2001 is die Arena AufSchalke die tuisveld. Die stadion staan tans (sedert 1 Julie 2005) bekend as die Veltins Arena, waarvoor die borg Veltins, 'n Duitse bierhandelsmerk, vier miljoen euro per jaar opdok.

Erelys 
Duitse sokkerkampioen
 1933/34, 1934/35, 1936/37, 1938/39, 1939/40, 1941/42, 1957/58
DFB-Pokal
 1938, 1972, 2001, 2002, 2011
UEFA-beker
 1997
 UEFA Intertoto-beker
 2003, 2004Liga-Pokal 2005

 Klublied Blau und Weiß, wie lieb ich Dich'''
(Teks en musiek: Hans J. König / 1924)

Blau und Weiß, wie lieb ich Dich
Blau und Weiß, verlass mich nicht
Blau und Weiß ist ja der Himmel nur
Blau und Weiß ist unsere Fußballgarnitur

Hätten wir ein Königreich
Machten wir es den Schalkern gleich
Alle Mädchen, die so jung und schön
Müssten alle Blau und Weiß spazieren gehn

Mohammed war ein Prophet
Der vom Fußballspielen nichts versteht
Doch aus all der schönen Farbenpracht
Hat er sich das Blau und Weiße ausgedacht

Tausend Feuer in der Nacht
Haben uns das große Glück gebracht
Tausend Freunde, die zusammenstehn
Dann wird der FC Schalke niemals untergehn.

Onlangse ligaposisionering

Eksterne skakels 
 Amptelike klubwerf
 The Abseits Guide to German Soccer
 Amptelike werf van die VELTINS Arena
 Webblad ter ere van die eeufees van Schalke 04.
 Schalke Ondersteunersklub

Schalke